|  |  |  |
| --- | --- | --- |
| Bilag 09 – Ændringshåndtering |  |  |
| SLKS’ udbud af ASTA, Ansøgnings- og tilskudsadministrationssystem |

Indholdsfortegnelse

[1. Ændring af kontrakten 4](#_Toc475357764)

[1.1 Kundens ændringsanmodning 4](#_Toc475357765)

[1.2 Leverandørens ændringsanmodning 4](#_Toc475357766)

[1.3 Mindsteindhold for et løsningsforslag 5](#_Toc475357767)

[1.4 Vurdering af løsningsforslag 5](#_Toc475357768)

[2. Ændringslog 6](#_Toc475357769)

[3. Kontraktstyring 6](#_Toc475357770)

[4. Dokumentation 6](#_Toc475357771)

***Vejledning til Tilbudsgiver***

*Dette afsnit under overskriften ”Vejledning til Tilbudsgiver” vil ikke indgå i den endelige Kontrakt.*

*Dette bilag beskriver proceduren vedr. ændringshåndtering.*

*Tilbudsgiver skal ikke udfylde og supplere bilaget. Bilaget er i det* ***hele et mindstekrav*** *og indgår ikke i tilbudsvurderingen.*

# Ændring af kontrakten

Ændring af Kontrakten sker efter anmodning fra Kunden eller Leverandøren i overensstemmelse med Kontraktens punkt 14 og dette bilag.

## **Kundens ændringsanmodning**

Kundens ændringsanmodninger skal fremsendes skriftligt til Leverandøren. Kundens ændringsanmodning skal som minimum indeholde følgende oplysninger:

* Beskrivelse af den ønskede ændring
* Kundens forslag til prioritering af ændringen
* Dato for fremsættelse af ændringsanmodningen

Ændringsanmodningen skal være tilstrækkelig detaljeret til, at Leverandøren kan udarbejde et løsningsforslag samt et overslag over det vederlag, som vil være forbundet med at gennemføre ændringsanmodningen.

Leverandøren skal uden ugrundet ophold efter modtagelsen udarbejde et løsningsforslag samt et overslag over de omkostninger, der er knyttet til ændringsanmodningens gennemførelse samt den tidsperiode, der påregnes at være forbundet med at gennemføre ændringsanmodningen. Overslag samt tidsestimat fremsendes til Kunden for dennes godkendelse.

Leverandøren er ikke berettiget til særskilt vederlag for udarbejdelse af sådanne løsningsforslag og overslag.

Når Kundens godkendelse af overslaget foreligger, iværksætter Leverandøren gennemførelsen af løsningsforslaget og skal inden for den oplyste tidsperiode levere den ønskede ændring.

Leverandøren er forpligtet til under arbejdet med ændringsanmodningen straks at oplyse Kunden om dette, i fald en ændringsanmodnings overslagspris ikke kommer til at holde. Leverandøren skal senest, når halvdelen af arbejdet med ændringsanmodningen er gennemført, oplyse Kunden om en eventuel ændring af overslagsprisen.

Kunden kan i tilfælde af en forhøjelse af overslagsprisen trække ændringsanmodningen tilbage på dette tidspunkt og alene betale den forbrugte tid, dog højst 50 % af ændringsanmodningens oprindelige pris.

## **Leverandørens ændringsanmodning**

Ønsker Leverandøren at foretage ændringer, fremsættes anmodning herom til Kunden vedlagt et løsningsforslag med angivelse af eventuelle konsekvenser for funktionalitet, tidsplan og vederlag til Leverandøren. Leverandørens ændringsanmodninger skal have samme indhold som indholdet af et løsningsforslag til Kunden.

Leverandøren har ikke krav på vederlag for udarbejdelse af løsningsforslag, der er en del af en ændringsanmodning fra Leverandøren.

Kunden skal uden ugrundet ophold og senest 10 Arbejdsdage efter modtagelsen behandle denne forespørgsel og meddele, hvorvidt anmodningen med tilhørende løsningsforslag kan godkendes.

Hvor dette er nødvendigt for at undgå væsentlige tab for Leverandøren, skal Kunden acceptere ændringer, der kun i ubetydelig grad påvirker Kundens nytte af Systemet, og som ikke påfører Kunden yderligere omkostninger eller tab.

## Mindsteindhold for et løsningsforslag

Et løsningsforslag skal mindst indeholde og behandle følgende:

* Referat af ændringsanmodningen
* Beskrivelse af de påkrævede ændringer til opfyldelse af ændringsanmodningen
* Overslag til pris for gennemførelse af løsningsforslaget og eventuelle konsekvenser for aftalt betalingsplan
* Eventuelle konsekvenser
* for tidsplan
* for Leverandørens øvrige ydelser og aftalte projekter i medfør af Kontrakten,
* for eventuelle andre leverandørers leverancer,
* for dokumentation
* for Kundens deltagelse
* for servicemål
* for garantier
* for tidspunkter for afprøvninger
* for vedligeholdelse
* for eventuelle andre relevante forhold

Medmindre andet er aftalt, udarbejder Leverandøren de nødvendige korrektioner til bilag, der berøres af ændringen, og løsningsforslaget vedlægges disse.

## Vurdering af løsningsforslag

Kunden kan vælge at afvise et løsningsforslag, at anmode om ændring af løsningsforslaget eller at acceptere løsningsforslaget.

Hvis Kunden anmoder om ændring af løsningsforslaget, udarbejder Leverandøren straks estimat over det vederlag, der påregnes at være forbundet med udarbejdelse af et revideret løsningsforslag.

Godkendes estimatet, udarbejder Leverandøren uden ugrundet ophold og senest 5 Arbejdsdage herefter et revideret løsningsforslag til Kunden.

Accepteres det reviderede løsningsforslag, bortfalder Leverandørens vederlag for udarbejdelse af det reviderede forslag.

Anmodning om væsentlige ændringer af et løsningsforslag anses som en afvisning af det foreliggende løsningsforslag samt fremsættelse af en ny ændringsanmodning, der så skal behandles særskilt i overensstemmelse med Kontrakten og nærværende bilag.

Hvis løsningsforslaget eller Leverandørens ændringsanmodning accepteres af Kunden, skal denne skriftligt have godkendt forslaget eller anmodningen forinden arbejdets iværksættelse.

# Ændringslog

Leverandøren skal føre en ændringslog. Heri skal indføres:

* daterede ændringsanmodninger
* daterede overslag for vederlag og tidsperiode
* daterede løsningsforslag
* godkendte løsningsforslag
* opdaterede tidsplaner
* opdaterede betalingsplaner
* øvrige relevante dokumenter

Hver ændringsanmodning skal tildeles et særligt identifikationsnummer, således at ændringsanmodningen og de hertil knyttede dokumenter kan følges i ændringsloggen.

# Kontraktstyring

Det påhviler Leverandøren løbende at holde kontraktgrundlaget opdateret.

Leverandøren skal drage omsorg for, at Parterne til enhver tid har adgang til en komplet samling af det gældende kontraktgrundlag samt alle ændringer.

# Dokumentation

Det påhviler Leverandøren løbende at holde dokumentationen opdateret som følge af ændringer og opdateringer.

Leverandøren skal drage omsorg for, at Parterne til enhver tid har adgang til en komplet samling af den gældende dokumentation samt alle behandlede ændringer.